རྒྱལ་དབང་མཆོག་གིས་ཁལ་ཁ་དང་ཆ་ཧར་སོགས་ནས་སེར་སྐྱ་བགྲང་ལས་འདས་པར་བཀའ་ཆོས་མང་དུ་བསྩལ་ཅིང་།བསྒྲུབ་བྱ་ཁྲི་ལྷག་དགེ་ཚུལ་གྱི་བསླབ་པ་ལ་བཀོད་པ་སོགས་ཐུན་མོང་དང་ཐུན་མོང་མ་ཡིན་པའི་མཛད་ཆེན་མང་དུ་བསྐྱངས་རྗེས།གཅིག་ནས་རྗེ་བཙན་དམ་པའི་སྤྲུལ་སྐུའི་བྱེད་བབ་ཅུང་ཟད་མ་ལེགས་པ་དང་།གཉིས་ནས་བོད་གཞུང་གི་སྐུ་ཚབ་དང་གདན་ས་གསུམ་གྱི་མཐུས་མི་བཅས་ཀྱི་གདན་ཞུ་འབྱོར་བ་བཅས་ལ་བརྟེན་ནས་ཀན་སུའུ་ཡི་ས་ཐོག་བརྒྱུད་དེ་ཟི་ལིང་དུ་ཕེབས་ཤིང་།དེ་ནས་བསུ་བ་རྒྱ་ཆེན་པོ་དང་བཅས་རྒྱལ་བ་གཉིས་པའི་འཁྲུངས་ཡུལ་སྐུ་འབུམ་བྱམས་པ་གླིང་དུ་ཕྱག་ཕེབས།སྐུ་འབུམ་དུ་བགྲང་བྱ་གཅིག་ལྷག་བཞུགས་པའི་རིང་ཞྭ་དམར་དགེ་འདུན་བསྟན་འཛིན་རྒྱ་མཚོ་ལས་ལམ་རིམསོགས་ཀྱི་སྐོར་དང་དཔའ་རིས་རབ་གསལ་ཚང་ལས་སྙན་ངག་མེ་ལོང་དང་སྒྲ་རིག་པ་སོགས་ལ་གསན་བཞེས་གནང་།ཞར་དུ་སྐུ་འབུམ་དགོན་པའི་སྒྲིག་ལམ་སོགས་ལ་ཏག་ཐེར་དང་ལས་སྣེ་སྐོ་བཞག་སོགས་མཛད།དེ་རྗེས་རྗེ་བཙུན་བརྟན་པའི་འཁོར་ལོའི་གནས་མཆོག་རི་བོ་རྩེ་ལྔར་གནས་གཟིགས་སུ་ཕེབས་ཤིང་།དེར་བཞུགས་པའི་རིང་ཨ་རིའི་གཞུང་ཚབ་དང་འཇར་མན་དང་ཉི་ཧོང་།ཨུ་རུ་སུ་སོགས་ཀྱི་མི་སྣ་དུ་མར་མཇལ་འཕྲད་གནང་།སྐབས་དེར་གོང་མ་ཀོང་ཞི་དང་རྒྱལ་ཡུམ་ཚི་ཞི་གཉིས་ཀྱིས་ནན་གྱིས་གདན་ཞུ་གནང་བ་ལྟར་པེ་ཅིན་དུ་ཕེབས་ཏེ་ཕན་ཚུན་མཚམས་ཞུ་དང་ལེགས་སྐྱེས་འབུལ་རེས་གནང་ཞིང་།བོད་ཀྱི་ལས་དོན་སྐོར་ལ་གསུང་གླེང་ཞིབ་རྒྱས་གནང་།